CELEX: 52020PC0763
Language: sl
Date: 2020-11-27
Title: Predlog SKLEP SVETA o stališču, ki se v imenu Evropske unije zastopa v Skupnem odboru, ustanovljenem s Sporazumom o skupnem zračnem prostoru med Evropsko unijo in njenimi državami članicami ter Republiko Moldavijo

EVROPSKA KOMISIJA
            Bruselj, 27.11.2020
            COM(2020) 763 final
            2020/0337(NLE)
            Predlog
            SKLEP SVETA
            o stališču, ki se v imenu Evropske unije zastopa v Skupnem odboru, ustanovljenem s Sporazumom o skupnem zračnem prostoru med Evropsko unijo in njenimi državami članicami ter Republiko Moldavijo
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki se v imenu Unije zastopa v Skupnem odboru, ustanovljenem s Sporazumom o skupnem zračnem prostoru med Evropsko unijo in njenimi državami članicami ter Republiko Moldavijo (v nadaljnjem besedilu: Sporazum)
                  1
               .
            
            
               2.Ozadje predloga
            
            
               2.1Sporazum o skupnem zračnem prostoru med Evropsko unijo in njenimi državami članicami ter Republiko Moldavijo
            
            
               Namen Sporazuma je ustvariti skupni zračni prostor (v nadaljnjem besedilu: CAA) na podlagi odpiranja trgov pogodbenic, z enakimi pogoji konkurence in spoštovanjem istih pravil – vključno na področju varnosti, varovanja, upravljanja zračnega prometa, socialnih vidikov in okolja. Pravila CAA bi morala temeljiti na ustrezni veljavni zakonodaji v Evropski uniji, kot je določeno v Prilogi III k temu sporazumu, zlasti glede varnosti, varovanja in upravljanja zračnega prometa. 
            
            
               Sporazum je začel veljati 2. avgusta 2020. 
            
            
               2.2Skupni odbor
            
            
               Skupni odbor se ustanovi v skladu s členom 22 Sporazuma. Odgovoren je za upravljanje Sporazuma in zagotavlja njegovo pravilno izvajanje. 
            
            
               Njegove glavne naloge so sodelovanje s: (a) pregledom tržnih pogojev, ki vplivajo na storitve letalskega prometa v skladu s Sporazumom; (b) obravnavo in čim bolj učinkovitim reševanjem težav s poslovanjem, ki lahko med drugim ovirajo dostop na trg in nemoteno opravljanje storitev v skladu s tem sporazumom, za zagotovitev enakih pogojev delovanja, približevanja predpisov in zmanjšanja regulativne obremenitve za komercialne prevoznike; (c) pospeševanjem strokovne izmenjave o novih zakonodajnih ali regulativnih pobudah in razvoju, tudi na področju varovanja, varnosti, okolja, letalske infrastrukture (vključno s sloti), konkurenčnega okolja in varstva potrošnikov; (d) rednim preverjanjem socialnih vplivov Sporazuma med njegovim izvajanjem, zlasti na področju zaposlovanja in oblikovanja ustreznih odzivov na skrbi, za katere se ugotovi, da so upravičene; (e) proučevanjem možnih področij za nadaljnji razvoj Sporazuma, vključno s priporočilom za njegove spremembe; (f) strinjanjem, na podlagi soglasja, o predlogih, pristopih ali dokumentih postopkovne narave, neposredno povezanih z delovanjem Sporazuma; (g) upoštevanjem in razvijanjem tehnične pomoči na področjih, ki jih zajema Sporazum; ter (h) okrepljenim sodelovanjem na ustreznih mednarodnih forumih. 
            
            
               Poleg tega v skladu s členom 6 (Naložbe) Sporazuma Skupni odbor prouči vprašanja v zvezi z medsebojnimi naložbami z večinskim lastništvom ali spremembami v učinkovitem nadzoru letalskih prevoznikov pogodbenic. 
            
            
               V skladu s členom 22(3) Sporazuma Skupni odbor s sklepom sprejme svoj poslovnik. 
            
            
               2.3Predvideni akt skupnega odbora
            
            
               Skupni odbor na svojem prvem sestanku sprejme sklep v zvezi s sprejetjem poslovnika Skupnega odbora (v nadaljnjem besedilu: predvideni akt). 
            
            
               Namen predvidenega akta je v skladu s členom 22(3) Sporazuma sprejeti poslovnik, na katerem temelji organizacija in delovanje Skupnega odbora, da se omogoči ustrezno izvajanje Sporazuma.
            
            
               3.Stališče, ki se zastopa v imenu Unije
            
            
               Cilj stališča, ki se zastopa v imenu Unije, bi moralo biti sprejetje poslovnika Skupnega odbora, ustanovljenega s Sporazumom. Stališče bi moralo temeljiti na osnutku sklepa Skupnega odbora.
            
            
               4.Pravna podlaga
            
            
               4.1Postopkovna pravna podlaga
            
         
         
            
               4.1.1Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vpliva[jo] na vsebino ureditve, ki jo [sprejme] zakonodajalec Unije“.
            
            
               4.1.2Uporaba v obravnavanem primeru
            
            
               Skupni odbor je organ, ustanovljen s sporazumom, in sicer Sporazumom o skupnem zračnem prostoru med Evropsko unijo in njenimi državami članicami ter Republiko Moldavijo.
            
            
               Akt, k sprejetju katerega je pozvan Skupni odbor, je akt s pravnim učinkom, saj bo za pogodbenici zavezujoč na podlagi mednarodnega prava. 
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Glede na to je postopkovna pravna podlaga za predlagani sklep člen 218(9) PDEU.
            
            
               4.2Materialna pravna podlaga
            
            
               4.2.1Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2Uporaba v obravnavanem primeru
            
            
               Glavni cilj in vsebina predvidenega akta se nanašata na zračni promet.
            
            
               Materialna pravna podlaga za predlagani sklep je zato člen 100(2) PDEU.
            
            
               4.3Zaključek
            
            
               Pravna podlaga predlaganega sklepa bi moral biti člen 100(2) PDEU v povezavi s členom 218(9) PDEU.
            
            
               5.Objava predvidenega akta
            
            
               Ker bo z aktom Skupnega odbora določen njegov poslovnik, ga je po sprejetju primerno objaviti v Uradnem listu Evropske unije.
            
            
               2020/0337 (NLE)
            
            
               Predlog
            
         
         
            
               SKLEP SVETA
            
            
               o stališču, ki se v imenu Evropske unije zastopa v Skupnem odboru, ustanovljenem s Sporazumom o skupnem zračnem prostoru med Evropsko unijo in njenimi državami članicami ter Republiko Moldavijo
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o skupnem zračnem prostoru med Evropsko unijo in njenimi državami članicami ter Republiko Moldavijo (v nadaljnjem besedilu: Sporazum) je Unija sklenila s Sklepom Sveta (EU) 2020/951
                  2
               , veljati pa je začel 2. avgusta 2020.
            
            
               (2)S členom 22 Sporazuma se ustanovi Skupni odbor, da se zagotovi upravljanje in ustrezno izvajanje Sporazuma.
            
            
               (3)Člen 22(3) Sporazuma določa, da Skupni odbor sprejme svoj poslovnik.
            
            
               (4)Da se zagotovi ustrezno izvajanje Sporazuma, bi bilo treba poslovnik Skupnega odbora sprejeti.
            
            
               (5)Primerno je, da se določi stališče, ki se v imenu Unije zastopa v Skupnem odboru, saj bo sklep Skupnega odbora o sprejetju poslovnika za Unijo zavezujoč. Stališče Unije v Skupnem odboru bi moralo temeljiti na priloženem osnutku sklepa Skupnega odbora –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na prvem sestanku Skupnega odbora, ustanovljenega s členom 22 Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo, v zvezi s sprejetjem poslovnika Skupnega odbora, temelji na osnutku sklepa Skupnega odbora, ki je priložen temu sklepu.
            
            
               Predstavniki Unije v Skupnem odboru se lahko za manjše spremembe osnutka sklepa Skupnega odbora dogovorijo brez nadaljnjega sklepa Sveta.
            
            
               Člen 2
            
            
               Ta sklep je naslovljen na Komisijo. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Sveta (EU) 2020/951 z dne 26. junija 2020 o sklenitvi, v imenu Unije, Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo (UL L 212, 3.7.2020, str. 8).
               
               
                  
                     (2)
                  
                        Sklep Sveta (EU) 2020/951 z dne 26. junija 2020 o sklenitvi, v imenu Unije, Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo (UL L 212, 3.7.2020, str. 8).
               
            
      
    ---documentbreak--- 
      
         
               EVROPSKA KOMISIJA
            Bruselj, 27.11.2020
            COM(2020) 763 final
            PRILOGA
            k
            Predlogu sklepa Sveta
            o stališču, ki se v imenu Evropske unije zastopa v Skupnem odboru, ustanovljenem s Sporazumom o skupnem zračnem prostoru med Evropsko unijo in njenimi državami članicami ter Republiko Moldavijo
            
               
         
         
            
               SKLEP št. 1/ [leto] SKUPNEGA ODBORA EU-MOLDAVIJA, USTANOVLJENEGA S SPORAZUMOM O SKUPNEM ZRAČNEM PROSTORU MED EVROPSKO UNIJO IN NJENIMI DRŽAVAMI ČLANICAMI TER REPUBLIKO MOLDAVIJO
            
            
               z dne...
            
            
               o sprejetju poslovnika
            
            
               SKUPNI ODBOR EU-MOLDAVIJA JE –
            
            
               ob upoštevanju Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo (v nadaljnjem besedilu: Sporazum) in zlasti člena 22(3) Sporazuma –
            
            
               SKLENIL:
            
            
               Edini člen
            
            
               Sprejme se poslovnik Skupnega odbora, ki je priložen temu sklepu.
            
            
               V …, dne …
            
            
               Za Skupni odbor 
            
            
               Vodja delegacije Evropske unije 
            
            
               [ime in priimek] 
            
            
               Vodja delegacije Republike Moldavije 
            
            
               [ime in priimek] 
            
            
               
            
               Priloga
            
            
               Poslovnik Skupnega odbora
            
            
               Člen 1
            
            
               Vodji delegacij
            
         
         
            
               1. Kot je določeno v členu 22(1) Sporazuma, Skupni odbor sestavljajo predstavniki pogodbenic.
            
            
               2. Skupnemu odboru skupaj predsedujeta vodji delegacij pogodbenic.
            
            
               Člen 2
            
            
               Sestanki
            
            
               1. V skladu s členom 22(4) Sporazuma se Skupni odbor sestaja po potrebi. Vsaka pogodbenica lahko zahteva sklic sestanka.
            
            
               2. Sestanki Skupnega odbora potekajo v obliki sestankov s fizično prisotnostjo ali, izjemoma, z drugimi sredstvi (npr. s konferenčnimi klici ali videokonferencami). 
            
            
               3. Sestanki potekajo, kolikor je to mogoče, izmenično med krajem v državi članici Evropske unije in v Republiki Moldaviji, razen če se pogodbenici dogovorita drugače.
            
            
               4. Delovni jezik je angleščina.
            
            
               5. Ko se pogodbenici dogovorita o datumu in kraju sestankov, jih sklicujeta Evropska komisija za Evropsko unijo in njene države članice, za Republiko Moldavijo pa ministrstvo Republike Moldavije, pristojno za zračni promet.
            
            
               6. Če se pogodbenici ne dogovorita drugače, sestanki Skupnega odbora niso javni. Po potrebi se lahko na koncu sestanka sporazumno pripravi sporočilo za javnost.
            
            
               Člen 3
            
            
               Delegaciji
            
            
               1. Pred vsakim sestankom se vodji delegacij medsebojno obvestita o predvideni sestavi svojih delegacij za sestanek.
            
            
               2. Predstavniki zainteresiranih strani v sektorju zračnega prevoza so lahko vabljeni na sestanke kot opazovalci, če se tako dogovorijo člani Skupnega odbora.
            
            
               3. Skupni odbor lahko po dogovoru na svoje sestanke povabi druge zainteresirane stranke ali strokovnjake, da zagotovijo informacije o konkretnih zadevah.
            
            
               Člen 4
            
            
               Sekretariat
            
            
               Uradnik Evropske komisije in uradnik ministrstva Republike Moldavije, pristojnega za zračni promet, skupaj opravljata funkcijo sekretarjev Skupnega odbora.
            
            
               Člen 5
            
            
               Dnevni red sestankov
            
         
         
            
               1. Vodji delegacij se skupaj dogovorita o začasnem dnevnem redu vsakega sestanka. Sekretarja pošljeta ta začasni dnevni red članom delegacij najpozneje petnajst dni pred datumom sestanka.
            
            
               2. Skupni odbor na začetku vsakega sestanka sprejme dnevni red. Na dnevni red je mogoče uvrstiti tudi točke, ki sicer niso na začasnem dnevnem redu, če se tako dogovorijo člani Skupnega odbora.
            
            
               3. Vodji delegacij lahko skrajšata rok iz odstavka 1 tega člena, da bi se upoštevale zahteve ali nujnost posamezne zadeve.
            
            
               Člen 6
            
            
               Zapisnik
            
            
               1. Po vsakem sestanku Skupnega odbora je treba pripraviti osnutek zapisnika.  V njem so navedene obravnavane točke ter vsa podana priporočila in sprejeti sklepi.
            
            
               2. V enem mesecu po sestanku vodja delegacije gostiteljice prek sekretarjev Skupnega odbora predloži osnutek zapisnika drugemu vodji delegacije v potrditev s pisnim postopkom.
            
            
               3. Vodji delegacij po potrditvi podpišeta zapisnik sestanka v dvojniku, vsaka od pogodbenic pa shrani po en izvod izvirnika. Vodji delegacij se lahko odločita, da je ta zahteva izpolnjena s podpisom in izmenjavo elektronskih izvodov.
            
            
               4. Zapisniki sestankov Skupnega odbora niso javni, razen če ena od pogodbenic ne zahteva drugače.
            
            
               Člen 7
            
            
               Pisni postopek
            
            
               Kadar je to potrebno in ustrezno utemeljeno, se sklepi in priporočila Skupnega odbora lahko sprejmejo po pisnem postopku. V ta namen vodji delegacij izmenjata osnutke ukrepov, za katere je bilo zaprošeno mnenje Skupnega odbora in ki se nato lahko potrdijo z izmenjavo pisem. Vendar lahko katera koli od pogodbenic zahteva, da se za razpravo o zadevi skliče sestanek Skupnega odbora.
            
            
               Člen 8
            
            
               Posvetovanja
            
            
               1. Skupni odbor oblikuje priporočila in sprejema odločitve na podlagi soglasja.
            
            
               2. Sklepi in priporočila Skupnega odbora se naslovijo „Sklep“ ali „Priporočilo“, naslovu pa sledi zaporedna številka, datum sprejetja in opis vsebine.
            
            
               3. Vodji delegacij podpišeta sklepe in priporočila Skupnega odbora ter jih priložita zapisniku.
            
            
               4. Sklepe, ki jih sprejme Skupni odbor, pogodbenici izvajata v skladu s svojimi notranjimi postopki.
            
            
               5. Pogodbenici lahko sklepe, ki jih sprejme Skupni odbor, objavita v svojih uradnih publikacijah. Vsaka od pogodbenic lahko objavi kateri koli drug akt, ki ga je sprejel Skupni odbor. Vsaka od pogodbenic shrani po en izvod izvirnika sklepov in priporočil.
            
            
               Člen 9
            
         
         
            
               Delovne skupine
            
            
               1. Skupni odbor lahko ustanovi delovne skupine, ki mu pomagajo pri izvajanju njegovih nalog. Mandat delovne skupine odobri Skupni odbor in se vključi v prilogo k sklepu o ustanovitvi delovne skupine.
            
            
               2. Delovne skupine sestavljajo predstavniki pogodbenic.
            
            
               3. Delovne skupine delujejo pod vodstvom Skupnega odbora, ki mu poročajo po vsakem sestanku. Ne sprejemajo odločitev, lahko pa Skupnemu odboru predlagajo priporočila.
            
            
               4. Skupni odbor se lahko kadar koli odloči za razpustitev delovnih skupin, jim spremeni mandat ali ustanovi nove delovne skupine, ki mu pomagajo pri izpolnjevanju njegovih dolžnosti.
            
            
               Člen 10
            
            
               Stroški
            
            
               1. Pogodbenici krijeta vsaka svoje stroške udeležbe na sestankih Skupnega odbora in delovnih skupin v zvezi z osebjem, potovanjem in bivanjem ter poštne in telekomunikacijske stroške.
            
            
               2. Vse druge stroške, povezane s praktično organizacijo sestankov, krije pogodbenica, ki gosti sestanek.
            
            
               Člen 11
            
            
               Spremembe poslovnika
            
            
               Skupni odbor lahko ta poslovnik kadar koli spremeni s sklepom, sprejetim v skladu s členom 22 Sporazuma.